স্টাফ রিপোর্টার ॥ বাহুবলে পাইপগান ও হেরোইনসহ তানভীর আহমেদ নামে এক ডাকাতকে গ্রেফতার করেছে পুলিশ। গ্রেফতার হওয়া তানভীর আব্দানারায়ন গ্রামের ছুরাব উল্লার ছেলে। বৃহস্পতিবার রাতে তাকে বাড়ি থেকে গ্রেফতার করা হয়। সংশ্লিষ্ট সূত্রে জানা গেছে, গোপন সংবাদের ভিত্তিতে বৃহস্পতিবার রাতে আব্দানারায়ন গ্রামে তানভীরের বাড়িতে অভিযান চালিয়ে তাকে গ্রেফতার করে পুলিশ। পরে তার স্বীকারোক্তি অনুযায়ী স্টিলের আলমিরা থেকে কার্তুজসহ একটি ষোল ইঞ্চি পাইপগান ও ১৬ পুরিয়া হেরোইন উদ্ধার করা হয়। বাহুবল থানার ওসি মোশাররফ হোসেন জানান, তানভীর আহমেদের বিরুদ্ধে খুনসহ ডাকাতির একাধিক মামলা রয়েছে। গতকাল শুক্রবার তাকে জেলহাজতে পাঠানো হয়েছে।